b"\n_START_ARTICLE_\nPraznik sredine jeseni\n_START_SECTION_\nZgodovinsko ozadje\n_START_PARAGRAPH_\nTradicija \xc4\x8da\xc5\xa1\xc4\x8denja lune in izvajanje darovanj namenjenih luni na Kitajskem sega v obdobje dinastije Shang \xe5\x95\x86(ok. 1600 - ok. 1046 pr.n.\xc5\xa1t.). V anti\xc4\x8dnem \xc4\x8dasu so kitajski kralji \xc4\x8dastil in izvajali darovanja\xc2\xa0\xc2\xbb\xc5\xbeetveni polni luni\xc2\xab, ki se je pojavljala v \xc4\x8dasu, ko so na poljih \xc5\xbeeli \xc5\xbeito in pobirali koruzo, bu\xc4\x8de, fi\xc5\xbeol itd. \xc2\xa0Zapisi o obi\xc4\x8daju \xc5\xbertvovanja in darovanju luni segajo v obdobje dinastije Zahodni Zhou (kitajsko: \xe8\xa5\xbf\xe5\x91\xa8; 1045 - 770 pr.n.\xc5\xa1t.)._NEWLINE_V obdobju dinastije Tang (kitajsko: \xe5\x94\x90\xe6\x9c\x9d; 618 \xe2\x80\x93 907) je obi\xc4\x8daj \xc4\x8da\xc5\xa1\xc4\x8denja polne jesenske lune postal popularen med vi\xc5\xa1jimi sloji dru\xc5\xbebe, ko so bogati trgovci in uradniki po cesarjevem zgledu prirejali velike zabave, kjer so pili alkohol, poslu\xc5\xa1ali glasbo, plesali in ob\xc4\x8dudovali svetlo polno luno. Navadni ljudje so v \xc4\x8dasu polne jesenske lune opravili darovanja in molitve luni za oblino \xc5\xbeetev._NEWLINE_V obdobju dinastije Severni Song (kitajsko: \xe5\x8c\x97\xe5\xae\x8b; 960\xe2\x80\x931127) je bil petnajsti dan osmega meseca imenovan za Praznik sredine jeseni. V obdobju dinastije Yuan (kitajsko: \xe5\x85\x83\xe6\x9c\x9d; 1368 \xe2\x80\x93 1644) se je u\xc5\xbeivanje luninih kola\xc4\x8dkov v \xc4\x8dasu praznika sredine jeseni razvilo v obi\xc4\x8daj. V obdobju dinastije Ming (kitajsko: \xe6\x98\x8e\xe6\x9c\x9d; 1368 \xe2\x80\x93 1644) in Qing (kitajsko: \xe6\xb8\x85\xe6\x9c\x9d; 1644 \xe2\x80\x93 1912) pa je praznik postal eden izmed najbolj pomembnih praznikov na Kitajskem._NEWLINE_Leta 2008 je praznik sredine jeseni postal kitajski dr\xc5\xbeavni praznik.\n_START_SECTION_\nPomen lune in zgodbe povezane z njo\n_START_PARAGRAPH_\nSvetla polna luna v kitajski tradicionalni kulturi slu\xc5\xbei kot simbol dru\xc5\xbeinske in prijateljske povezanosti.\xc2\xa0V preteklosti, ko je bila komunikacija z oddaljenimi osebami ote\xc5\xbeena, je svetla luna, \xc5\xa1e posebaj velika polna luna, ki nastopi jeseni, slu\xc5\xbeila kot spomin na dom, dru\xc5\xbeino in prijatelje.\n_START_SECTION_\nLegenda o Chang'e\n_START_PARAGRAPH_\nLegenda o Chang'e je najbolj znana in popularna zgodba, ki jo pripovedujejo v \xc4\x8dasu praznika sredine jeseni. Zgodba pravi, da se je pred davnimi \xc4\x8dasi na nebu pojavilo deset sonc, ki so uni\xc4\x8dile celoten pridelek. Ljudje so zaradi tega \xc5\xbeiveli v bedi in umirali. Lovec po imenu Hou Yi se je na hrbtu svojega konja povzpel na goro Kunlun in s svojim lokom in pu\xc5\xa1\xc4\x8dicami iz neba postrelil devet sonc in s tem kon\xc4\x8dal hudo su\xc5\xa1o. Hou Yi je bil za svoje juna\xc5\xa1ko dejanje okronan za kralja, poro\xc4\x8dil se je z lepim dekletom iz sosednje vasi, po imenu Chang'e. Nekega dne, ko se je odpravil na goro Kunlun, da bi obiskal svojega prijatelja, je sre\xc4\x8dal Mati zahodnega kraljestva, ki mu je dala eliksir nesmrtnosti, ki bi mu omogo\xc4\x8dil, da bi se lahko dvignil v nebesa in postal bo\xc5\xbeanstvo. Eliksirja ni \xc5\xbeelel spiti, saj ni \xc5\xbeelel za seboj na zemlji pustiti svoje \xc5\xbeene, zato je eliksir dal Chang'e in ji rekel, naj ga skrije. Eden izmed Hou Yijevih u\xc4\x8dencev po imenu Peng Meng je videl eliksir in je nekega dne, ko se je Hou Yi odpravil na lov, Chang'e prisilil, da mu ga da. Chang'e mu eliksirja ni \xc5\xbeelela predati, zato ga je spila in v tistem trenutku se je njeno telo dvignilo in odletelo proti nebesom. Pristala je na luni, kraju, ki je v nebesih najbli\xc5\xbeje Zemlji. Ko se je Hou Yi vrnil domov, mu je slu\xc5\xbekinja povedala, kaj se je zgodilo, \xc5\xa1okiran in jezen je pogledal v nebo in zaklical \xc5\xbeenino ime in v tistem trenutku je na luni zagledal figuro, ki je izgledala kot njegova \xc5\xbeena. Na vrtu njune hi\xc5\xa1e je Hou Yi dal postaviti oltar\xc4\x8dek, na katerega je polagal njeno najljub\xc5\xa1o hrano in s tem izkazoval svojo ljubezen do nje. Ko so drugi izvedeli za to, so ravno tako postavili oltar\xc4\x8dke in na njih molili za Chang'e.\n_START_SECTION_\nLegenda o Wu Gangu, ki je sekal \xc4\x8de\xc5\xa1njevo drevo\n_START_PARAGRAPH_\nO legendi o Wu Gangu obstaja ve\xc4\x8d verzij. Ena izmed njih pravi, da je neko\xc4\x8d \xc5\xbeivel gozdar po imenu Wu Gang, ki si je \xc5\xbeelel nesmrtnosti, ampak se ni trudil dovolj, da bi se nau\xc4\x8dil, kako postati nesmrten. \xc5\xbdadasti cesar je bil jezen nanj in se je odlo\xc4\x8dil, da bo Wu Ganga kaznoval. Na luni je posadil nasad \xc4\x8de\xc5\xa1enj in Wu Gangu rekel, da po postal nesmrten, ko bo posekal vsa drevesa. Wu Gang je posku\xc5\xa1al drevo posekati, a drevo se je ob vsakem zamahu sekire ponovno zacelilo. Pravijo, da so temne lise, ki jih vidimo na luni sence dreves in nasada \xc4\x8de\xc5\xa1enj.\n_START_SECTION_\nLegenda o \xc5\xbeadastem zajcu\n_START_PARAGRAPH_\nNeko\xc4\x8d naj bi se \xc5\xbdadasti cesar spremenil v revnega la\xc4\x8dnega starca in \xc5\xa1el za hrano prositi opico, vidro, \xc5\xa1akala in zajca. Opica mu je nabrala sadje, vidra mu je ponudila ribe, ki jih je polovila v reki, \xc5\xa1akal je ukradel ku\xc5\xa1\xc4\x8darja in posodo skute, a zajec mu je lahko ponudil le travo. Vedel je, da ljudje ne morejo jesti trave, zato se je zajec odlo\xc4\x8dil, da bo ponudil svoje telo in se vrgel v ogenj, ki ga je starec pred tem zanetil, a ni umrl. V tistem trenutku se je starec spremenil nazaj v \xc5\xbdadastega cesarja, bil je ganjen, da se je bil zajec pripravljen \xc5\xbertvovati za ubogega starca in mu zato ponudil nesmrtnost in ga poslal, da \xc5\xbeivi na luni, kjer spremlja Chang'e.\n_START_SECTION_\nPomen praznika in praznovanje\n_START_PARAGRAPH_\nVelika polna jesenska luna simbolizira dru\xc5\xbeinsko snidenje, zato je glavni namen praznika, da se celotna dru\xc5\xbeina ponovno zbere skupaj. Za nekatere praznik sredine jeseni predstavlja primeren \xc4\x8das, da \xc5\xbeenitni posredniki zdru\xc5\xbeijo pare. Med seboj si podarijo lunine kola\xc4\x8dke.\n_START_SECTION_\nNavade\n_START_PARAGRAPH_\nNa Kitajskem ima praznovanje praznika sredine jeseni lokalne posebnosti._NEWLINE_V \xc4\x8dasu praznika sredine jeseni v vsakem gospodinjstvu postavijo oltar\xc4\x8dek, ki je namenjen \xc4\x8da\xc5\xa1\xc4\x8denju Boginji lune (Chang'e).Po ve\xc4\x8derji, na kateri se zbere celotna dru\xc5\xbeina, na oltar\xc4\x8dek postavijo sve\xc5\xbee sadje in lunine kola\xc4\x8dke, kola\xc4\x8di morajo bili okrogle oblike, sadje pa mora biti narezano v obliki listov lotosovega cveta._NEWLINE_Nekateri kupijo tudi daritveni papirnati denar (poenostavljene pismenke: \xe9\x87\x91\xe7\xba\xb8; tradicionalne pismenke: \xe9\x87\x91\xe7\xb4\x99; pinyin: j\xc4\xabnzh\xc7\x90) s podobami Chang'e ali \xc5\xbeadastega zajca, po koncu obreda \xc4\x8da\xc5\xa1\xc4\x8denja lune ta papir za\xc5\xbegejo, dru\xc5\xbeinski \xc4\x8dlani pa si med seboj razdelijo sadje in lunine kola\xc4\x8dke. Danes dru\xc5\xbeine pogosto kupijo barvite lampijone v obliki \xc5\xbeivali, cvetja ipd., zve\xc4\x8der v lampijon postavijo sve\xc4\x8do, tako da lampijoni spominjajo na majhne lune. Eden izmed popularnih obi\xc4\x8dajev je ugibanje ugank, ki so napisane na lampijonih.\n_START_SECTION_\nLunini kola\xc4\x8dki\n_START_PARAGRAPH_\nNajbolj pomembna jed praznika sredine jeseni so lunini kola\xc4\x8dki (poenostavljene pismenke: \xe6\x9c\x88\xe9\xa5\xbc; tradicionalne pismenke: \xe6\x9c\x88\xe9\xa4\x85; pinyin: yu\xc3\xa8b\xc7\x90ng), ki so sladki kola\xc4\x8dki okrogle ali kvadratne oblike. Ve\xc4\x8dina kola\xc4\x8dkov je narejenih iz testa za pecivo in sladkim nadevom. Postre\xc5\xbeejo jih s \xc4\x8dajem, v\xc4\x8dasih jih ocvrejo ali pripravijo na pari. Lunine kola\xc4\x8dke obi\xc4\x8dajno po\xc5\xa1ljejo sorodnikom in prijateljem in s tem izrazijo, da jih pogre\xc5\xa1ajo in jim \xc5\xbeelijo veliko sre\xc4\x8de in obilja._NEWLINE_Obstaja ve\xc4\x8d razli\xc4\x8dnih vrst kola\xc4\x8dkov, glede na kraj kjer jih izdelujejo, obstajajo kanton\xc5\xa1ki lunini kola\xc4\x8dki (sladki), pekin\xc5\xa1ki lunini kola\xc4\x8dki (bogato okra\xc5\xa1eni), suzhouski lunini kola\xc4\x8dki (iz hrustljavega listnatega testa; sladki ali slani), chaoshanski lunini kola\xc4\x8dki (ve\xc4\x8dji kor obi\xc4\x8dajni lunini kola\xc4\x8dki), yunnanski lunini kola\xc4\x8dki (obi\xc4\x8dajno kola\xc4\x8dki s \xc5\xa1unko ali ro\xc5\xbeami) in hongkong\xc5\xa1ki lunini kola\xc4\x8dki (niso pe\xc4\x8deni, ampak jih hranijo v hladilniku; zna\xc4\x8dilno belo testo)._NEWLINE_O luninih kola\xc4\x8dkih obstaja tudi legenda, ki pravi, da je upornik Liu Futong v \xc4\x8dasu dinastije Yuan skoval na\xc4\x8drt za upor proti mongolskim vladarjem. Liu Futong je svojim prijateljem podaril okrogle lunine kola\xc4\x8dke, v katere je skril listek s sporo\xc4\x8dilom, da se bodo hanski Kitajci na petnajsti dan osmega meseca uprli mongolskim vladarjem. Sporo\xc4\x8dilo o pripravah na upor se je raz\xc5\xa1ililo po dr\xc5\xbeavi in na dan praznika sredine jeseni so hanski Kitajci izvedli upor, ki je vodil v konec dinastije Yuan, zato so danes lunini kola\xc4\x8dki zaviti v papir."